Ou video ontstel opnuut‘n Skermgreep van die video op Twitter. ’n Video van ’n bejaarde vrou wat hardhandig deur ’n versorger in ’n versorgingseenheid behandel word, word die afgelope paar dae onder Suid-Afrikaners versprei. Die voorval het egter nié in Suid-Afrika óf onlangs gebeur nie. Maroela Media het vandeesweek verskeie nuuswenke van ontstelde lesers ontvang wat meer inligting oor die voorval “in Suid-Afrika” versoek. Die voorval het hom inderwaarheid in April 2021 by ’n aftreeoord in Savannah in die Amerikaanse deelstaat Georgia afgespeel. Daar kan in die video van 59 sekondes gesien word hoe Reine Smith, ’n versorger, die 89-jarige Evalyn Hall se kop teen ’n muur slaan en haar aan haar hare uit haar rolstoel trek. ’n Ander versorger genaamd June Campbell het die aanranding op kamera vasgevang en eindelik aan Hall se dogter gewys. Luidens Amerikaanse media het Smith die betrokke aand in 2021 vir Hall, wat aan Alzheimer se siekte ly, gevra om haar pajamas aan te trek. Hall het egter geweier. Smith het daarop aangedring dat Hall haar pajamas aantrek voordat Hall haar eindelik gebyt het. Die departement van gemeenskapsgesondheid in Georgia het ná die voorval ’n ondersoek gelas en eindelik bevind dat die oord se bestuur nie dadelik die polisie betrek het nadat hulle van die voorval in kennis gestel is nie. Dit het ná die voorval ook aan die lig gekom dat daar die betrokke aand ’n personeeltekort by die versorgingseenheid was. Staatsgesondheidsinspekteurs het bevind dat Smith daardie aand die enigste versorger aan diens by die versorgingseenheid was. Sy was verantwoordelik vir 12 inwoners met kognitiewe probleme van wie twee die bystand van twee personeellede nodig gehad het. Smith is 50 dae ná die voorval in hegtenis geneem op aanklagte van uitbuiting, die toedien van pyn en ontneming van noodsaaklike dienste aan ’n bejaarde persoon. Hall se familie het intussen ’n dagvaarding op die oord beteken.